Окончателен доклад на служителя по изслушването (1)

Дело AT.40299 — Системи за затваряне

(текст от значение за ЕИП)

(2021/C 40/05)

Проекторешението, адресирано до предприятия Magna (2), Brose (3) и Kiekert (4) (наричани по-нататък заедно „страните“), се отнася до две единични и продължителни нарушения на член 101 от ДФЕС и на член 53 от Споразумението за Европейското икономическо пространство (наричано по-нататък „ЕИП“), обхващащи територията на ЕИП.

Двете нарушения са описани като споразумения и/или съгласувани практики, чрез които участниците са съгласували своето ценово поведение и са обменяли чувствителна търговска информация с цел намаляване на конкурентната несигурност при продажбите на модули за врати и стъклоподемници (първо нарушение) и продажбите на ключалки и фиксатори за ключалки (второ нарушение) на някои производители на леки автомобили в ЕИП (5). В проекторешението се установява, че Magna е участвало и в двете нарушения, Brose е участвало само в първото нарушение, а Kiekert — само във второто нарушение.

На 9 юли 2019 г. Комисията откри производство срещу страните съгласно член 2, параграф 1 от Регламент (ЕО) № 773/2004 (6).

В резултат на проведените разговори за постигане на споразумение (7)и подадените заявления за постигане на споразумение (8)в съответствие с член 10а, параграф 2 от Регламент (ЕО) № 773/2004, на 30 юни 2020 г. Комисията прие изложение на възраженията, адресирано до страните.

В съответните си отговори на изложението на възраженията страните потвърдиха, в съответствие с член 10а, параграф 3 от Регламент (ЕО) № 773/2004, че изложението на възраженията отразява съдържанието на техните заявления за постигане на споразумение и следователно те решението си да продължат с процедурата за постигане на споразумение.

Съгласно член 16 от Решение 2011/695/ЕС проучих дали в проекторешението се вземат под внимание единствено възраженията, по отношение на които на страните е била предоставена възможността да изложат становищата си. Заключението ми е, че това изискване е изпълнено.

С оглед на гореизложеното и като се има предвид, че страните не са отправили искания или жалби до мен (9), считам, че ефективното упражняване на процесуалните права на страните в производството по това дело е било спазено.

Брюксел, 24 септември 2020 година. Wouter WILS

(1) В съответствие с членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (OB L 275, 20.10.2011 г., стр. 29).

(2) Magna International Inc., Magna Closures S.p.A., Magna Mirrors Holding GmbH и MAGNA International Europe GmbH (по-нататък наричани заедно „Magna“).

(3) Brose Beteiligungs-Kommanditgesellschaft, Coburg, Brose Beteiligungs-Kommanditgesellschaft II, Coburg, Brose Fahrzeugteile SE & Co. Kommanditgesellschaft, Bamberg (преди Brose Fahrzeugteile GmbH & Co. Kommanditgesellschaft, Bamberg), Brose Fahrzeugteile SE & Co. Kommanditgesellschaft, Coburg (преди Brose Fahrzeugteile GmbH & Co. Kommanditgesellschaft, Coburg) и Brose Verwaltung SE, Coburg (преди Brose Verwaltungsgesellschaft mbH, Coburg) (по-нататък наричани заедно „Brose“).

(4) Kiekert AG (наричано по-нататък „Kiekert“).

(5) Първото нарушение е извършено в периода от 12 август 2010 г. до 21 февруари 2011 г.; второто нарушение е извършено в периода от 15 юни 2009 г. до 7 май 2012 г.

(6) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).

(7) Срещите за постигане на споразумение се проведоха между 10 септември 2019 г. и 26 март 2020 г.

(8) Страните представиха своите официални искания за постигане на споразумение между 7 и 17 април 2020 г.

(9) В съответствие с член 15, параграф 2 от Решение 2011/695/ЕС страните в производството по дела за картели, които участват в разговори за постигане на споразумение съгласно член 10а от Регламент (ЕО) № 773/2004, могат да се свържат със служителя по изслушването на всеки етап от процедурата за постигане на споразумение, за да се гарантира ефективното упражняване на техните процесуални права. Вж. също параграф 18 от Известие на Комисията относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели (ОВ C 167, 2.7.2008 г., стр. 1).